b"\n_START_ARTICLE_\nJames McClean\n_START_SECTION_\nKlubbkarriere\n_START_PARAGRAPH_\nMcClean startet sin karriere hos amat\xc3\xb8rklubben Institute FC i 2007, hvor han fikk sin f\xc3\xb8rstelagsdebut i kampen mot Glentoran FC. Han ba deretter om \xc3\xa5 bli frigitt av Institute for \xc3\xa5 flytte til st\xc3\xb8rre klubber.\n_START_SECTION_\nDerry City\n_START_PARAGRAPH_\nI desember 2008 signerte McClean under p\xc3\xa5 en proffkontrakt med Derry City FC, og debuterte for klubben i en ligacupkamp august samme \xc3\xa5r. Han fikk sin seriedebut i League of Ireland Premier Division da han kom inn som innbytter for Kevin McHugh i kampen mot Cork City FC den 8. september 2008. Fra han debuterte og frem til sommeren 2011 spilte han totalt 73 seriekamper og scorte 18 m\xc3\xa5l for Derry City.\n_START_SECTION_\nSunderland\n_START_PARAGRAPH_\nDen 9. august 2011 ble det klart at McClean hadde skrevet under p\xc3\xa5 en tre\xc3\xa5rskontrakt med Sunderland AFC p\xc3\xa5 en overgangssum verdt \xc2\xa3350 000 pund. Sunderlands manager Steve Bruce kommenterte etter overgangen at signeringen av McClean var rettet mot fremtiden og at han hadde kvaliteter som \xc2\xaben god venstrefot, er aggressiv og sulten etter suksess\xc2\xbb. McClean fikk aldri debutere under ledelse av Steve Bruce, men etter at Martin O'Neill tok over managerrollen fikk han sin f\xc3\xb8rstelagsdebut i seriekampen mot Blackburn Rovers FC den 11. desember 2011 (2\xe2\x80\x931), hvor han kom innp\xc3\xa5 som innbytter for Jack Colback i andre omgang._NEWLINE_Han scorte sitt f\xc3\xb8rste seriem\xc3\xa5l for Sunderland i en seriekamp mot Wigan Athletic FC den 3. januar 2012 (4\xe2\x80\x931). Etter \xc3\xa5 ha spilt 23 seriekamper og notert seg for fem seriem\xc3\xa5l i sin f\xc3\xb8rste sesong for klubben ble han k\xc3\xa5ret til \xc3\xa5rets yngre spiller i klubben av Sunderland-fansen.\n_START_SECTION_\nWigan Athletic\n_START_PARAGRAPH_\nMcClean meldte overgang fra Sunderland til Wigan Athletic FC den 8. august 2013, hvor han skrev under p\xc3\xa5 en tre\xc3\xa5rskontrakt. Hans f\xc3\xb8rste m\xc3\xa5l for Wigan kom under fjerde runde av FA-cupen mot Crystal Palace FC den 26. januar 2014.\n_START_SECTION_\nInternasjonal karriere\n_START_PARAGRAPH_\nMcClean var opprinnelig en den av den nordirske U21-troppen og fikk syv kamper for dem i perioden 2009 til 2010. Den 26. juli ble han kalt opp i landslagstroppen til Nord-Irland som skulle spille en kamp mot F\xc3\xa6r\xc3\xb8yene i august, men valgte \xc3\xa5 forlate troppen da han fortsatt hadde mulighet til \xc3\xa5 spille seg inn i den irske landslagstroppen._NEWLINE_McClean fikk sin landslagsdebut for det irske herrelandslaget i en vennskapskamp mot Tsjekkia den 29. februar 2012 (1\xe2\x80\x931), hvor han kom innp\xc3\xa5 som innbytter for Aiden McGeady. Han ble deretter tatt ut i EM-troppen i Polen og Ukraina av landslagstrener Giovanni Trapattoni, hvor Irland ble trukket i gruppe C sammen med Spania, Italia og Kroatia. Etter uttaket ble McClean angivelig truet p\xc3\xa5 livet av nordirske fotballfans som f\xc3\xb8lge av at han valgte \xc3\xa5 representere Irland fremfor Nord-Irland._NEWLINE_Han ble tatt ut i Irlands EM-tropp til EM i Frankrike 2016."